## La Conselleria de Justícia i Interior promou 123 cursos per a formar en l’ús d’articles pirotècnics

*** Des de 2012 s’han format 57.104 persones com a expertes en l’ús d’articles pirotècnics
* En 2024 hi ha en vigor 39 convenis de col·laboració amb entitats formatives de la Comunitat Valenciana i s’han tramitat 8 convenis**

La Conselleria de Justícia i Interior ha impulsat un total de 123 cursos de formació dirigits a persones participants en manifestacions festives amb ús d’articles pirotècnics, els coneguts com a consumidors reconeguts com a experts (CRE).

Esta formació, que s’impartix des de 2012, té com a objectiu garantir la preparació correcta i el bon ús dels artificis pirotècnics que s’utilitzaran en estes manifestacions en les quals els participants són persones no professionals de la pirotècnia, en concret, les *despertaes*, *passejaes*, correfocs i *cordaes*.

Hui dia estan vigents 39 convenis amb altres tantes entitats formadores, 8 dels quals tramitats durant 2024 dels quals es deriven els 123 cursos de formació. Fins hui i des de 2012, un global de 57.104 persones han obtingut la preparació adequada en els diferents cursos programats, una xifra que demostra l’arrelament i la tradicionalitat d’unes celebracions que donen protagonisme a la gent del carrer.

Els cursos van dirigits i orientats al coneixement dels artificis pirotècnics que s’utilitzen, al seu correcte ús en les festes, a les mesures de prevenció que cal adoptar, al coneixement del desenrotllament de les celebracions, a l’adopció de mesures de seguretat i a com actuar en cas d’accident, entre altres qüestions d’imprescindible instrucció.

La Conselleria de Justícia i Interior és l’encarregada de desenrotllar les funcions de control i supervisió sobre el temari, exàmens, assistència d’alumnes als cursos i qualsevol altra qüestió que considere necessària per a l’aplicació correcta de la normativa vigent sobre la matèria. A més, s’encarrega de l’expedició del certificat acreditatiu de la formació rebuda.

El text legal en el qual es regula esta formació i certificació és l’Orde conjunta 1/2012, de 18 de gener, de les Conselleries de Turisme, Cultura i Esport i de Governació, en la qual queda indicat que les manifestacions festives amb ús d’artificis pirotècnics als quals es referix l’orde esmentada són les indicades en l’article 5 del Decret 19/2011, de 4 de març, del Consell: *cordà*, *passejà*, correfoc, *despertà* i qualsevol altra modalitat tradicional equivalent a estes.

Finalment, la Conselleria de Justícia i Interior posa a la disposició de les entitats formadores de la Comunitat Valenciana una plataforma informàtica en la qual poden obtindre informació i registrar els cursos programats.

Fecha: 21/10/2024